《和叔父九日后楼集》
宋代·陈普

霞边鹜表见罗浮，左右东南数十州。
天近先看洗光日，地高略数下滩沤。
乾坤广大千峰玉，人物英雄百尺楼。
衰暮来兹更重九，菊花须满雪霜头。
万化区中总莫逃，范围不得是清高。
天将萸菊温存晚，秋把山川贴助豪。
祭祢五更荐仪礼，上楼万境擥离骚。
化工似欲重重九，催促霜前办两螯。

作者简介：陈普（公元一二四四年至一三一五年）生于宋理宗淳祐四年，卒于元仁宗延祐二年，年七十二岁。居石堂山。入元，隐居教授，从学者数百人。三辟为本省教授，不起。当聘主云庄书院。晚居莆中，造就益众。普著述有石堂遗稿四卷，《四库总目》行于世。